## Pravilnik o putnim ispravama za strance, vizama, graničnim propusnicama te o načinu postupanja prema strancima

### NN 202/2003 (27.12.2003.), Pravilnik o putnim ispravama za strance, vizama, graničnim propusnicama te o načinu postupanja prema strancima

# ministarstvo unutarnjih poslova

3215

Na
temelju članka 112. stavka 1. točke 1., 2., 4. i 5. Zakona o strancima (»Narodne
novine« broj 109/03), ministar unutarnjih poslova donosi

## PRAVILNIK

### O PUTNIM ISPRAVAMA ZA STRANCE, VIZAMA, GRANIČNIM PROPUSNICAMA TE O NAČINU POSTUPANJA PREMA STRANCIMA

1.
PUTNE ISPRAVE ZA STRANCE, VIZE
I GRANIČNE PROPUSNICE

Članak
1.

Zahtjev
za izdavanje putne isprave za stranca, vize i granične propusnice stranac
podnosi osobno, pisanim putem.

Zahtjev
za izdavanje granične propusnice ili vize za grupu stranaca na kružnom
putovanju u međunarodnom pomorskom, riječnom ili zračnom prometu može podnijeti
i vođa grupe.

Iznimno,
zahtjev za izdavanje granične propusnice i zahtjev za izdavanje vize na
graničnim prijelazima može se podnijeti i usmeno.

Članak
2.

Isprave
koje se prilažu uz zahtjev iz članka 1. ovog Pravilnika, moraju biti u
izvorniku ili ovjerenoj preslici, a strane isprave i u prijevodu na hrvatskom
jeziku.

Članak
3.

Obrasci
putnih isprava za stranca, viza i graničnih propusnica tiskaju se na hrvatskom,
engleskom i francuskom jeziku.

Članak
4.

Obrazac
zahtjeva za izdavanje odnosno produženje putne isprave za osobe bez
državljanstva i putnog lista za stranca (u daljnjem tekstu: Obrazac 1), bijele
je boje, veličine 21 ´ 29,7 cm.

Obrazac 1 sadrži prostor za upis sljedećih podataka: prezime
(bivše odnosno rođeno prezime), ime, spol, datum, mjesto i država rođenja,
državljanstvo, status stranca u Republici Hrvat­skoj, zanimanje, prebivalište
odnosno boravište u Republici Hrvat­­skoj i adresa stanovanja, vrsta, broj,
tijelo i mjesto izdavanja putne isprave s kojom je stranac ušao u Republiku
Hrvatsku, datum i mjesto ulaska u Republiku Hrvatsku, vrsta putne isprave čije
se izdavanje traži, razlog putovanja i država odredišta, prezime, ime, srodstvo
i datum rođenja sukorisnika putne isprave, prostor za upis priloga zahtjevu,
mjesto, datum i potpis podnositelja zahtjeva.

Poleđina Obrasca 1 sadrži prostor za upis sljedećih
podataka: ishod postupka po zahtjevu, vrsta, broj, datum, mjesto, datum
izdavanja i rok važenja putne isprave za stranca, prostor za fotografiju,
potpis primatelja putne isprave za stranca i potpis službene osobe.

Podatke
iz stavka 2. ovog članka popunjava službena osoba tijela kojem je zahtjev
podnesen.

Članak
5.

Zahtjevu
iz članka 4. ovog Pravilnika prilažu se dvije fotografije veličine 30 ´ 35 mm.

Osoba
mora biti fotografirana s lica (en face), otkrivena čela, bez pokrivala za
glavu (šešira, kape ili marame) i to tako da 70 do 80% visine fotografije
pokazuje glavu osobe od brade do tjemena.

Iznimno,
starije osobe koje prema narodnim običajima nose maramu ili kapu kao sastavni
dio nošnje, mogu priložiti fotografiju na kojoj su pod maramom ili kapom.

Fotografija
ne smije biti dotjerivana (retuširana) niti izrađena opremom za
samofotografiranje.

Fotografija
mora biti izrađena na bijelom, sjajnom, tankom foto-papiru.

Članak
6.

Putna
isprava za osobe bez državljanstva može se izdati strancu bez državljanstva,
ako ima odobren privremeni odnosno stalni boravak.

Obrazac
putne isprave za osobe bez državljanstva (u dalj­njem tekstu Obrazac 2)
pravokutnog je oblika veličine 8,8  ´  12,­5 cm.

Izgled
i sadržaj Obrasca 2 određen je Konvencijom o pravnom položaju osoba bez
državljanstva (New York, 28. 9. 1954. g).

Članak
7.

U Obrascu
2 u prostor za strojno čitanje upisuju se vizualno čitljivi podaci:

1.
oznaka za vrstu putne isprave za osobe bez državljanstva »PIA«

2. oznaka države (HRV)

3. ime

4. prezime

5. datum rođenja

6. spol

7. rok važenja

8. serija i serijski broj.

U Obrazac 2 podatak o spolu se upisuje oznakom »Ž« za
ženski spol, a oznakom »M« za muški spol.

Upis podataka u Obrazac 2 obavlja se sukladno među­narodnim
standardima za strojno čitanje isprava.

Članak 8.

Stranac kojemu je prestalo hrvatsko državljanstvo,
zahtjevu za izdavanje putnog lista za stranca radi odlaska u inozemstvo,
prilaže i ovjeren preslik rješenja o prestanku hrvatskog držav­ljanstva.

Stranac kojemu je strana putna isprava ukradena ili
je izgubljena, a država čiji je državljanin nema diplomatsku misiju odnosno
konzularni ured u Republici Hrvatskoj niti njene interese zastupa druga država,
zahtjevu za izdavanje putnog lista za stranca prilaže i dokaz o prijavi
činjenice gubitka ili krađe putne isprave.

U slučaju iz stavka 2. ovog članka nadležno tijelo
dužno je utvrditi identitet stranca.

Članak 9.

Obrazac putnog lista za stranca (Obrazac 3)
pravokutnog je oblika, veličine 21 ´ 29,7 cm.

Obrazac 3 sadrži prostore za upis sljedećih podataka:
ime i prezime stranca, datum, mjesto i državu rođenja, državljanstvo,
boravište, prebivalište i adresu, prostor za upis imena, prezimena, datuma i
mjesta rođenja, spola i srodstva sukorisnika putnog lista za stranca, prostor
za fotografiju nositelja putnog lista i sukorisnika te prostor za upis podatka
o nadležnom tijelu, datumu izdavanja, roku važenja te prostor za potpis
službene osobe.

Članak
10.

Obrazac
zahtjeva za izdavanje odnosno produženje vize (Obrazac 4), bijele je boje,
veličine 21 ´ 29,7 cm.

Obrazac
4 sadrži prostor za fotografiju te prostor za upis sljedećih podataka: datum
zaprimanja zahtjeva, prezime (bivše odnosno rođeno prezime), ime, ime oca i
majke, datum, mjesto i država rođenja, sadašnja i sva prethodna državljanstva,
spol, bračno stanje, vrsta, broj, nadležno tijelo, datum izdavanja i rok
važenja putne isprave, podatak o pravu na povratak u zemlju koja nije zemlja
podrijetla stranca, zanimanje stranca, poslodavac, država odredišta, vrsta
vize, broj ulazaka, trajanje boravka, svrha putovanja, podatke o fizičkoj ili
pravnoj osobi koju namjerava posjetiti, adresa boravka, podaci o osobi koja
snosi troškove putovanja i boravka, novčana sredstva za uzdržavanje, druge vize
izdane u zadnje tri godine, dokaz o odobrenju ulaska u državu odredišta, raniji
boravak u nekoj od zemalja Schengena, datum dolaska i odlaska, granični
prijelaz, prijevozno sredstvo, ime, prezime, datum i mjesto rođenja supružnika,
podaci o djeci, prostor za napomenu, adresa i telefonski broj podnositelja
zahtjeva, datum i mjestu podnošenja zahtjeva te prostor za potpis podnositelja
zahtjeva.

Posljednja stranica Obrasca 4 sadrži prostor za upis
sljedećih podataka: popis priloga, ishod postupka po zahtjevu, vrsta vize, broj
ulazaka, rok važenja vize, odobreno vrijeme boravka, prostor za napomenu i
potpis službene osobe.

Podatke iz stavka 2. ovog članka popunjava službena
osoba tijela kojem je zahtjev podnesen.

Članak 11.

Obrazac vize (Obrazac 5) pravokutnog je oblika,
veličine 10,5 ´ 7,4 cm.

Obrazac 5 sadrži: grb Republike Hrvatske, naziv »viza«,
serijski broj vize, izraz »vrijedi za«, rok važenja, vrstu vize, broj ulazaka,
trajanje boravka, mjesto i datum izdavanja, broj putne isprave, ime i prezime
stranca, prostor za potpis službene osobe i mjesto pečata te prostor za
napomene.

Viza se unosi u putnu ispravu u obliku naljepnice.

 Članak 12.

Tijelo
nadležno za kontrolu prelaska državne granice može strancu izdati putnu i
tranzitnu vizu za jedan ulazak ili tranzit, ako to zahtijevaju humanitarni,
ozbiljni profesionalni ili osobni razlozi, a stranac zbog nedostatka vremena
nije mogao na vrijeme podnijeti zahtjev za izdavanje vize u diplomatskoj misiji
odnosno konzularnom uredu Republike Hrvatske u inozemstvu, te ne postoje
razlozi za odbijanje izdavanje vize određeni člankom 24. Zakona o strancima.

Članak
13.

Humanitarnim,
ozbiljnim profesionalnim ili osobnim razlogom, smatraju se:

– hitni
poslovni posjet,

–
nepredviđen događaj kod članova uže obitelji (bolest, smrt i slično),

–
promjene u zrakoplovnom ili drugom prometu do kojih je došlo zbog promjene rute
leta iz tehničkih razloga ili više sile,

–
sudjelovanje u postupcima pred državnim tijelima,

–
ulazak radi ukrcavanja posade broda na plovilo u lukama u Republici Hrvatskoj
ili iskrcavanja za povratak u matičnu državu,

–
posjet na poziv državnih tijela (posjet državnih i drugih izaslanstava,
sportski susreti, kulturne priredbe i slično),

– žurna
potreba za liječenjem.

Članak
14.

U
slučaju iz članka 21. stavka 4. Zakona o strancima, grupna viza će se izdati
ako za to postoje posebni gospodarski, kulturni i sportski interesi.

Članak 15.

Tijelo nadležno za kontrolu prelaska državne granice
upisat će na vizu sljedeće slovne oznake:

– za putnu vizu – »C«,

– za tranzitnu vizu – »B«,

– za grupnu vizu – »B« ili »C«.

Članak 16.

Viza iz članka 24. stavka 2. Zakona o strancima može
se izdati strancu:

– ako treba hitnu medicinsku pomoć,

– radi darovanja ljudskih organa,

– u slučaju prirodnih i drugih nesreća ili

– na pisani poziv državnog tijela.

Članak 17.

Tijelo nadležno za kontrolu prelaska državne granice
može skratiti rok važenja vize, ako utvrdi da stranac nema dovoljno sredstava
za uzdržavanje i napuštanje države.

Rok važenja vize skratit će se na način da se preko
naljepnice vize otisne štambilj »SKRAĆENO«.

Ispod štambilja upisuje se datum isteka vize, potpis
policijskog službenika i pečat tijela za kontrolu prelaska državne granice.

Članak 18.

Viza se poništava tako da se preko naljepnice vize
otisne štambilj »PONIŠTENO«.

Ispod vize se upisuje datum i razlog poništenja,
potpis službene osobe i pečat tijela iz stavka 1. ovoga članka, tako da je dio
pečata otisnut preko vize.

Članak 19.

O skraćivanju odnosno poništavanju vize, koju je
izdala diplomatska misija odnosno konzularni ured Republike Hrvatske, tijelo
nadležno za kontrolu prelaska državne granice obavijestit će Ministarstvo
vanjskih poslova.

Obavijest o skraćivanju odnosno poništavanju vize
sadrži sljedeće podatke: ime i prezime stranca, datum rođenja, mjesto i državu
rođenja, državljanstvo, vrstu i broj putne isprave, broj i vrsta vize, razlog i
datum skraćivanja odnosno poništavanja.

Članak
20.

Viza se
u slučaju iz članka 24. stavka 3. Zakona o strancima može izdavati na sljedećim
graničnim prijelazima za među­narodni promet:

1. na
granici s Republikom Slovenijom: Kaštel, Rupa, Pa­sjak, Jurovski Brod, Bregana,
Macelj, Dubrava Križovljanska,

2. na
granici s Republikom Mađarskom: Goričan, Terezino Polje, Donji Miholjac,

3. na
granici sa Srbijom i Crnom Gorom: Erdut, Bajakovo, Karasovići.

4. na
granici s Bosnom i Hercegovinom: Županja, Slavonski Brod, Stara Gradiška,
Maljevac, Jasenovac, Hrvatska Kostajnica, Ličko Petrovo Selo, Kamensko, Vinjani
Donji, Metković,

5. na
svim međunarodnim graničnim prijelazima za pomorski i zračni promet,

6. na
graničnim prijelazima za riječni promet: Osijek, Vukovar.

Članak 21.

Zahtjevu
za produženje vize prilaže se važeća putna isprava, dokumentacija kojom stranac
dokazuje namjeru daljnjeg boravka u Republici Hrvatskoj te dokaz o posjedovanju
sredstava za uzdržavanje.

Putna
viza se produžuje na način da se strancu izda nova viza.

Produžena
putna viza može se izdati samo za jedno putovanje.

Članak 22.

Obrazac
granične propusnice (Obrazac 6) pravokutnog je oblika, veličine 10,5 ´ 7 cm.

Obrazac
6 sadrži grb Republike Hrvatske, naziv »Republika Hrvatska«, naziv »granična
propusnica«, broj granične propusnice, vrstu i broj isprave o identitetu,
državu koja je izdala ispravu o identitetu, granični prijelaz, datum ulaska u
Republiku Hrvat­sku, rok važenja, potpis službene osobe i pečat.

Poleđina
Obrasca 6 sadrži sljedeću napomenu:

»Granična
propusnica vrijedi samo uz ispravu o identitetu do upisanog datuma. Nositelj
granične propusnice obvezan je nositi graničnu propusnicu i na zahtjev službene
osobe nadležnog tijela pokazati je. Nositelj granične propusnice obvezan je pri
odlasku iz Republike Hrvatske istu vratiti službenoj osobi tijela nadležnog za
kontrolu prelaska državne granice.«

Članak
23.

Stranac
koji traži izdavanje granične propusnice dokazuje identitet važećom ispravom
koja sadrži fotografiju, izdanu od nadležnog tijela države čiji je državljanin,
ako država koja je izdala tu ispravu dozvoljava izlazak i povratak svojim
državljanima s takvom ispravom.

Članak
24.

Iznimno,
granična propusnica se može izdati nositelju diplomatske ili službene
putovnice, koji prethodno nije ishodio vizu u diplomatskoj misiji odnosno
konzularnom uredu Republike Hrvat­ske, ukoliko mu je potrebna.

Suglasnost
za izdavanje granične propusnice strancu iz stav­ka 1. ovog članka, daje
policijska uprava, koja je dužna obavijestiti Ministarstvo unutarnjih poslova.

Ukoliko
graničnoj kontroli pristupi osoba kojoj je rok važenja putne isprave istekao
(ne duže od tri dana), odnosno postoje mehanička ili druga oštećenja putne
isprave ili u putnoj ispravi nema mjesta za otiskivanje štambilja odnosno za
uljepljivanje vize, a osoba posjeduje drugu ispravu izdanu od državnog tijela
temeljem koje je moguće nedvojbeno utvrđivanje identiteta (npr. vozačka
dozvola), potrebno je izdati graničnu propusnicu.

Granična
propusnica neće se izdati strancu koji posjeduju putnu ispravu za izbjeglice,
putnu ispravu za osobe bez državljanstva ili drugu ispravu koju pojedine zemlje
izdaju strancima.

Članak
25.

Stranac
je prilikom izlaska iz države, dužan vratiti graničnu propusnicu tijelu
nadležnom za kontrolu prelaska državne granice.

Vraćene
granične propusnice se na kraju svakog mjeseca komisijski uništavaju.

2.
ULAZAK I IZLAZAK STRANACA

Članak
26.

U smislu
ovog Pravilnika smatra se da stranac nema važeću putnu ispravu ako:

– u putnoj ispravi nisu upisani svi predviđeni
podaci,

– je rok važenja putne isprave istekao, osim ako među­narodnim
ugovorom nije drugačije određeno,

– pokuša upotrijebiti tuđu ili krivotvorenu putnu
ispravu,

– je putna isprava oštećena tako da se iz nje ne može
utvrditi identitet,

– je putna isprava izdana od nenadležnog tijela ili
neovla­štene organizacije,

– posjeduje putnu ispravu strane države, a nije njen
držav­ljanin, i na kojoj nije naznačeno ima li pravo povratka u državu koja mu
je izdala putnu ispravu i vizu.

Ukoliko u putnoj ispravi za stranca ili u vizi
odnosno odobrenju boravka, zbog očitog propusta službene osobe nisu upisani svi
predviđeni podaci, policijski službenik može dopuniti podatke, te ih ovjeriti
pečatom i potpisom. O obavljenim dopunama policijski službenik sastavlja
službeno izvješće koje dostavlja nadležnom tijelu koje je izdalo ispravu i
Ministarstvu unutarnjih poslova.

U slučaju sumnje u valjanost putne i druge isprave,
vize odnosno odobrenja boravka, stranca će se zadržati radi utvrđi­vanja
njegovog identiteta i valjanosti isprave. O zadržavanju stranca policijska
uprava odmah će usmeno izvijestiti, a pisanim putem u roku od 6 sati,
Ministarstvo unutarnjih poslova.

Članak 27.

Smatra se da stranac u tranzitu ne ispunjava uvjete
za ulazak u treću državu ako ne posjeduje putnu kartu do prvog mjesta u državi
u koju putuje, vizu ili odobrenje za boravak u istoj.

Policijski službenik može, ukoliko je potrebno, kod
policije stranih država provjeriti da li će strancu biti odobren ulazak.

 Članak 28.

Opravdana sumnja da boravak stranca neće biti
korišten u namjeravanu svrhu postoji ako:

– iz poziva nije moguće utvrditi točne podatke o
strancu ili osobi koja stranca poziva u posjet,

– stranac prilikom granične kontrole ne želi reći ili
mijenja izjave o razlogu dolaska, ili nema opravdan razlog ulaska.

Poziv iz stavka prvoga ovog članka mora sadržavati:

– podatke o fizičkoj i pravnoj osobi koja stranca
poziva u posjet,

– osobne podatke stranca (prezime, ime, mjesto i
datum rođenja, prebivalište, državljanstvo, broj putne isprave),

–
podatke o načinu pribavljanja sredstava za uzdržavanje za vrijeme boravka
stranca u državi,

– datum
i granični prijelaz ulaska stranca u državu.

Članak 29.

Radi dokazivanja namjeravane svrhe boravka stranac je
dužan priložiti:

1. za poslovne posjete:

– pozive trgovačkih društava odnosno obrtnika,

– drugu dokumentaciju na temelju koje se može
utvrditi radi li se o gospodarskoj ili poslovnoj suradnji odnosno drugim
oblicima suradnje,

– pozive organizatora kongresa, seminara i sajmova,

2. za studij, specijalizaciju, obrazovanje,
liječenje, sportske i druge priredbe:

– pozive sveučilišta, školskih, znanstvenih
institucija, dru­štava, vjerskih zajednica i drugih ustanova registriranih u
državi,

– pozive organizatora stručnih obrazovanja, tečajeva,
poli­tičkih, kulturnih, sportskih i vjerskih priredaba,

–
dokumentaciju o dogovorenom liječenju,

– pozive sportskih udruženja, ulaznice za sportske i
zabavne priredbe,

3. za turističke i druge osobne posjete:

– ovjerene pozive osoba kod kojih stranac dolazi u
posjet,

– dokumentaciju o plaćenim turističkim uslugama,

– plaćene putne karte,

4. za sudjelovanje u postupcima pred državnim
tijelima:

– pozive sudova, drugih državnih tijela, tijela
lokalne zajednice i drugih nositelja javnih ovlasti.

Članak 30.

U putnu ispravu stranca kojemu je zabranjen ulazak u
državu unosi se štambilj »VRAĆEN«, u koji se upisuje datum i osnov zabrane
ulaska, te poduzima sve mjere kako stranac ne bi ušao u državu.

Ako stranac u putnoj ispravi ima izdanu vizu, zabrana
ulaska se označava pored vize, a viza se poništava.

Ako stranacu koji ulazi u državu s osobnom iskaznicom
ili mu u putnoj ispravi nije moguće utisnuti štambilj graničnog prijelaza
upisuje se mjera zabrane ulaska samo u evidenciju stranaca kojima je zabranjen
ulazak.

Strancu se usmeno priopćava zabrana ulaska i u
pravilu upućuje da se vrati u državu iz koje je pokušao ući, ali ga se može
vratiti i u onu državu iz koje je započeo putovanje, u kojoj ima uobičajeno
boravište, koja je izdala putnu ispravu ili u drugu državu u koju stranac smije
ući.

Članak 31.

Ako se utvrdi da su prestali razlozi za zabranu
ulaska strancu se odobrava ulazak i opoziva se mjera.

Mjeru zabrane ulaska opoziva na način da se u putnu
ispravu stranca utiskuje ulazni štambilj.

Članak 32.

Prijevozniku koji postupi suprotno članku 25. Zakona
o strancima izdat će se zapovijed, tiskana na Obrascu 7.

Na temelju zapovijedi iz stavka 1. ovog članka
prijevoznik je o svom trošku dužan odvesti stranca iz države.

Zapovijed
se sastavlja u tri primjerka, od kojih se jedan primjerak uručuje osobi
odgovornoj za prijevozno sredstvo, jedan osobi koja se vraća, a jedan zadržava
nadležna policijska postaja.

Osobi
odgovornoj za prijevozno sredstvo uručuje se isprava na temelju koje je stranac
namjeravao ući u državu.

Ako
stranac kojem je zabranjen ulazak u državu odbija vratiti se ili pruža otpor
ili kada se ocijeni da će pružiti otpor prilikom vraćanja, može mu se odrediti
policijska pratnja uz suglasnost Ministarstva unutarnjih poslova, o čemu se
obavještava osoba odgovorna za prijevozno sredstvo, a u slučaju prijevoza
zrakoplovom i predstavnik zrakoplovne kompanije.

Članak
33.

Stranca
koji ne ispunjava uvjete iz članka 29. Zakona o strancima, a koji je doputovao
plovilom koje se ne vraća u inozemstvo, odmah će se nakon iskrcaja vratiti u
inozemstvo prvim pogodnim prijevoznim sredstvom u organizaciji i trošku
prijevoznika koji ga je doveo.

Stranca
koji ne ispunjava uvjete iz članka 29. Zakona o strancima i koji je doputovao
stranim zrakoplovom, vratit će se istim zrakoplovom ili drugim zrakoplovom
istog prijevoznika.

Stranca
koji ne ispunjava uvjete iz članka 29. Zakona o strancima, koji je doputovao
hrvatskim zrakoplovom, a istim se ne vraća u državu iz koje je došao, vratit će
se u inozemstvo ili u državu iz koje je došao prvim zrakoplovom istog
prijevoznika.

Iznimno
od stavka 2. i 3. ovog članka, ukoliko prijevoznik nije u mogućnosti
organizirati vraćanje stranca u inozemstvo ili državu iz koje je došao
vlastitim zrakoplovom, to je dužan učiniti zrakoplovom drugog prijevoznika o
vlastitom trošku.

Članak
34.

Stranac
kojemu nije zabranjen ulazak u državu zbog toga što je u zračnoj luci zatražio
zaštitu zbog opravdanog straha od progona, a ne može mu se utvrditi identitet,
ostaje na području graničnog prijelaza u zračnoj luci do okončanja postupka za
stjecanje statusa izbjeglice ili odobravanja boravka.

Zbog
rješavanja izbjegličkog statusa strancu iz stavka 1. ovoga članka, koji ne
ispunjava uvjete iz članka 3. Zakona o strancima, a kojemu se može utvrditi
identitet, odobrit će se ulazak u državu.

U
slučaju da se strancu iz stavka 1. i 2. ovoga članka ne prizna status
izbjeglice odnosno ne odobri boravak, troškove smještaja, skrbi i vraćanja
stranca snosi prijevoznik koji ga je dovezao u državu.

Odredbe
stavka 1., 2. i 3. ovog članka na odgovarajući se način primjenjuju i na drugim
graničnim prijelazima.

3.
GUBITAK, NESTANAK ILI KRAĐA PUTNE ISPRAVE ILI DRUGE ISPRAVE O IDENTITETU I
GRANIČNE PROPUSNICE

Članak
35.

Stranac
je dužan prilikom prijave navesti sve okolnosti o gubitku, nestanku ili krađi
putne isprave ili druge isprave o identitetu odnosno granične propusnice.

Nadležno
tijelo dužno je od tijela koje je ispravu izdalo prikupiti sve obavijesti o
izgubljenoj, nestaloj ili ukradenoj putnoj ispravi ili drugoj ispravi o
identitetu odnosno graničnoj propusnici.

Članak
36.

Strancu
iz članka 35. ovog Pravilnika, kojemu se ne može odmah utvrditi identitet i
zakonitost boravka, nadležno tijelo može, do utvrđivanja tih činjenica,
odrediti boravište.

Članak
37.

Nadležno
tijelo strancu izdaje potvrdu o prijavi gubitka, nestanka ili krađe isprave
nakon što utvrdi identitet stranca, zakonitost njegova boravka i istinitost navoda.

Potvrda iz stavka 1. ovog članka služi kao dokaz:

– nadležnom tijelu za izdavanje nove putne isprave za
stranca;

– zakonitosti boravka stranca do dobivanja strane
putne isprave;

– zakonitosti boravka stranca do roka važenja
granične propusnice.

Članak 38.

Isprava čiji je gubitak, nestanak ili krađa
prijavljena, a koja je u međuvremenu pronađena, vratit će se strancu, a
postupak koji je pokrenut na osnovi prijave o nestanku obustavit će se, ako
isprava nije proglašena nevažećom.

Strana
putna isprava koja je pronađena, a ne može se uručiti strancu na čije ime glasi
dostavit će se diplomatskoj misiji odnosno konzularnom uredu strane države koja
je ispravu izdala, a putna isprava za stranca nadležnom tijelu koje je tu
ispravu izdalo.

4.
POSTUPANJE SA STRANCIMA KOJI NEZAKONITO BORAVE U DRŽAVI

Članak
39.

Stranca
koji je uhićen, doveden ili zadržan temeljem Zakona o strancima ili drugog
zakona, upoznat će se s pravima iz članka 36. Konvencije o konzularnim
odnosima.

O uhićenju, dovođenju ili zadržavanju maloljetnog
stranca bez pratnje roditelja odmah će se obavijestiti konzularno tijelo
njegove države i nadležni centar za socijalnu skrb.

Članak 40.

Po pravomoćnosti sudske odluke kojom je strancu
izrečena zaštitna ili sigurnosna mjera protjerivanja, u putnu će se ispravu
stranca kojem je izrečena mjera unijeti naljepnicu, na predviđena mjesta
upisati potrebne podatke, te preko potpisa utisnuti mali pečat.

Obrazac naljepnice iz stavka 1. ovog članka (Obrazac
8) pravokutnog je oblika, tiskan na hrvatskom i engleskom jeziku i sadrži: grb
Republike Hrvatske, naziv »Ministarstvo unutarnjih poslova«, prostor za upis
ustrojstvene jedinice, broj, mjesto i datum unošenja naljepnice, te sljedeći
tekst: »Nositelju putne isprave zabranjen je ulazak i boravak u Republici
Hrvatskoj u vremenu od -––– do -––– .«, zatim prostor za potpis i pečat.

Članak 41.

Ako postoje okolnosti koje ukazuju da će stranac
kojem se određuje rok za napuštanje države izbjegavati izvršenje obveze
napuštanja države ili druge okolnosti koje ukazuju potrebu provjeravanja
napuštanja države, odredit će se da je stranac prilikom napuštanja države dužan
policijskom službeniku za graničnu kontrolu predočiti rješenje o roku za
napuštanje države, a može se odrediti i mjesto graničnog prijelaza.

Strancu
iz stavka 1. ovog članka ponovno će se odrediti rok ako se može zaključiti da
iz opravdanih razloga nije mogao ili da neće moći u roku napustiti državu.

Članak
42.

Policijski
službenik za graničnu kontrolu, kojem stranac prilikom napuštanja države
predoči rješenje o roku za napuštanje države, strancu će osim u putnoj ispravi
otisnuti izlazni štambilj i u rješenju.

O
prijavi na graničnom prijelazu i o napuštanju države, ukoliko je stranac
sukladno članku 52. Zakona o strancima napustio državu, obavijestit će se nadležno
tijelo koje je odredilo rok.

Članak
43.

Prisilnim
udaljenjem smatra se postupak dovođenja stranca s policijskom pratnjom do
granice države u koju se stranac udaljava.

Prisilno
udaljenje provodi policijska uprava na čijem se području nalazi stranac odnosno
Prihvatni centar za strance (u daljnjem tekstu: »Centar«), ukoliko je stranac
smješten u Centru.

Članak
44.

Zbog
osiguranja prisilnog udaljenja stranca se može uhititi, dovesti i zadržati u
prostorijama nadležnog tijela, najdulje 12 sati, ako je potrebno odrediti rok
za napuštanje države ili pribaviti suglasnost za prisilno udaljenje.

Članak
45.

Suglasnost
za prisilno udaljenje daje Ministarstvo unutarnjih poslova.

Zahtjev
za izdavanje suglasnosti iz prethodnog stavka mora sadržavati sve podatke potrebne
za odlučivanje, osobito da je protiv stranca u tijeku kazneni postupak zbog
kaznenog djela koje se progoni po službenoj dužnosti, podatke u svezi s
člankom. 54. stavkom. 1., člankom 57., 67. i 68. Zakona o strancima te drugim
okolnostima koje mogu predstavljati smetnje odnosno koje olakšavaju provedbu
postupka.

Suglasnost
za prisilno udaljenje se mora uvijek ponovno pribaviti ako je stranac, zbog
prijevremenog otpusta iz Centra, prestanka smještaja protekom vremena ili
drugog razloga, pušten na slobodu.

Članak 46.

Nadležno
tijelo je tijekom postupka za pribavljanje suglasnosti za prisilno udaljenje i
postupka provedbe prisilnog udaljenja, dužno osigurati nužnu skrb strancu kojeg
se prisilno udaljava.

Prisilno
udaljenje maloljetnog stranca provodi se uz pratnju njegovoga zakonskog
zastupnika.

Članak
47.

Suglasnost
za smještaj u Centar daje Ministarstvo unutarnjih poslova.

Suglasnost
za smještaj mora se uvijek ponovno pribaviti ako je stranac prijevremeno
otpušten iz Centra ili smještaj treba odrediti iz razloga propisanih člankom
59. stavkom 2. Zakona o strancima.

Članak
48.

Stranac
u Centru može provesti 90 dana, a iz razloga propisanih člankom 59. stavkom 2.
Zakona o strancima, još 90 dana.

Vrijeme
zadržavanja radi pribavljanja suglasnosti za prisilno udaljenje uračunava se u
smještaj u Centru.

U smještaj u Centru ne uračunava se vrijeme koje je
stranac bez odobrenja proveo izvan Centra.

O odobrenju za boravak izvan Centra strancu se izdaje
potvrda.

Članak 49.

U Centar se ne može smjestiti stranca:

– kojem je smještaj u Centru prestao protekom vremena
koje stranac može provesti u Centru, dok ne napusti državu,

– koji je na privremenom ostanku proveo 6 mjeseci i
nije napustio boravište, dok ne napusti državu.

Članak 50.

Spis stranca koji se dovodi u Centar mora sadržavati:

– rješenje o smještaju u Centar,

– odluku suda odnosno upravnog tijela koja sadrži
podatke o osnovanosti prisilnog udaljenja,

– pismenu najavu dovođenja i smještaja u Centar, koju
su policijske uprave dužne faksirati prije dovođenja u Centar,

– 4 fotografije stranca koje se koriste za izradu
osobnih dokumenata,

– službenu bilješku o obavljenom sigurnosnom
pregledu, posjedovanju odnosno neposjedovanju novčanih sredstava,

– oduzete predmete i novčana sredstva s potvrdama,

– liječničku dokumentaciju, ukoliko istu posjeduje,

– rješenje o imenovanju skrbnika.

Članak 51.

Prilikom prihvata i smještaja policijski službenici
Centra od službenika policijske uprave preuzimaju spis i dokumente stranca,
ukoliko iste posjeduje, prtljagu i predmete.

Radi pronalaženja identifikacijskih dokumenata,
novčanih sredstava i predmeta pogodnih za napad, bijeg ili samoozljeđi­vanje,
nad strancem se može obaviti sigurnosni pregled kao i pregled njegovih stvari.

Pregled stranca i njegovih stvari u pravilu obavlja
policijski službenik istog spola.

Članak 52.

Stranac u Centru ne smije uza se imati veću količinu
nov­čanih sredstava (u protuvrijednosti ne većoj od 300,00 kn tjedno), mobitel,
nakit ili predmete veće vrijednosti i druge predmete pogodne za napad, bijeg ili
samoozljeđivanje. U slučaju pronalaska navedenih predmeta, isti se uz potvrdu
privremeno oduzimaju i pohranjuju u posebnoj prostoriji Centra.

Tijekom boravka u Centru stranac može koristiti
privremeno oduzeta novčana sredstva, a svako preuzimanje stranac potvrđuje
potpisom.

Iz pohranjenih novčanih sredstva stranca koji je bez
odobrenja napustio Centar, naplatit će se troškovi smještaja, a ostatak
neutrošena sredstva uplaćuju se u korist državnog proračuna.

Članak 53.

Prilikom smještaja stranca u Centar vodi se računa o
spolu, dobi i državljanstvu, tako da se stranci istoga spola smještaju u iste
prostorije, maloljetni stranci smještaju se zajedno sa zakonskim zastupnikom, a
obitelji se smještaju u zasebnu prostoriju.

Članak 54.

Prihvat stranca evidentira se na Prijamnom listu i u
Kartonu stranca.

Prijamni list je interni obrazac formata A4 koji se
nalazi u spisu stranca, a sadrži sljedeće: fotografiju stranca, prezime i ime,
spol, datum rođenja, državljanstvo, vrstu i broj putne ili druge isprave, broj
naloga i rješenje o smještaju, vrstu i rok mjere, datum i vrijeme prihvata,
podatke o zdravstvenom stanju, novčanim sredstvima, obavljenim razgovorima,
datum i vrijeme otpusta, te druge podatke relevantne za njegov smještaj,
boravak i otpust iz Centra.

Karton stranca je interni obrazac A4 formata koji
sadrži fotografiju stranca, osobne podatke, osobni opis stranca, posebna
obilježja, opis odjeće i obuće, podatke o zdravstvenom stanju, a isti se nalazi
u Operativnom dežurstvu do odlaska stranca iz Centra.

Članak 55.

Prilikom prihvata i smještaja sa strancem se obavlja
obavijesni razgovor o njegovom zdravstvenom i psihofizičkom stanju, te se u
slučaju postojanja zaraznih bolesti ili sumnje u postojanje zaraznih bolesti
isti smješta u prostoriju za izolaciju, gdje ostaje do sljedećeg dana odnosno
dok liječnik ne utvrdi stvarno zdravstveno stanje.

O svim saznanjima u svezi psihofizičkog stanja
stranca značajnim za smještaj u Centru, nadležni službenik Centra izvješ­ćuje
nadležnog liječnika opće prakse i rukovoditelja Centra ili osobu koju on
ovlasti.

Članak 56.

Nakon obavljenog prihvata i smještaja stranca u
Centar, policijski službenici s istim obavljaju obavijesni razgovor o načinu i
razlozima dolaska u državu, upoznaju ga s razlozima smještaja, te s postupkom
prisilnog udaljenja ili dobrovoljnog povratka u matičnu zemlju.

Članak 57.

Ukoliko stranac ne posjeduje ispravu o identitetu
provest će se postupak utvrđivanja identiteta.

Članak 58.

Za vrijeme boravka u Centru stranac je dužan
pridržavati se Kućnog reda.

Kućni red donosi rukovoditelj Centra, kojim se
uređuje postupak prihvata, smještaja, boravka i kretanja stranaca u Centru,
određuje raspored dnevnih aktivnosti stranaca, sanitarno-higijenski uvjeti, te
druga prava i dužnosti stranaca u svezi sa smje­štajem i boravkom u Centru.

Strancu je u Centru odobreno kretanje po zajedničkim
prostorima.

Članak 59.

Stranac ima pravo na prethodno najavljenu posjetu u
trajanju do 30 minuta uz suglasnost rukovoditelja Centra ili osobe koju on
ovlasti.

Prilikom dolaska u Centar stranac ima pravo na dva
besplatna telefonska poziva, svojoj obitelji i veleposlanstvu.

Stranac može komunicirati s osobama izvan Centra
putem javne telefonske govornice i putem pisama.

Stranac može primati pakete i novčana sredstva.
Pakete stranac otvara u nazočnosti policijskog službenika.

Stranac ima pravo na slobodu vjeroispovjesti.

Članak
60.

Ako se
stranac ponaša protivno Kućnom redu, ne poštuje zakonite upute, upozorenja i
zapovijedi policijskih službenika Centra, pokuša bijeg iz Centra ili na drugi
način izbjegava izvršenje obveze napuštanje države, rukovoditelj Centra ili
osoba koju on ovlasti, donosi odluku o određivanju pojačanog nadzora u za to
određenim prostorijama.

Mjera
određivanja pojačanog nadzora opozvat će se kada se ustanovi da više ne postoje
razlozi radi kojih je određena.

Članak
61.

Smještaj
u Centru prestaje:

– kada
je stranac prisilno udaljen ili kada dragovoljno napusti državu,

– kada
se strancu prizna azil ili na drugi način odobri boravak,

–
prijevremenim otpustom iz Centra,

– kada
protekne vrijeme koje stranac može provesti u Centru.

Strancu
iz stavka 1. podstavka 3. i 4. ovog članka izdaje se potvrda o vremenu
provedenom u Centru.

Članak
62.

Privremeni ostanak odobrava i produžava nadležno
tijelo na čijem se području strancu određuje boravište.

Suglasnost za odobravanje i produžavanje privremenog
ostanka daje Ministarstvo unutarnjih poslova.

Članak 63.

Prilikom odlučivanja o odobravanju i produžavanju
privremenog ostanka treba uzeti u obzir sve okolnosti pojedinog slučaja, a
posebno:

– okolnosti nezakonitog boravka,

– druge nezakonite aktivnosti u prošlosti,

– okolnosti koje ukazuju da će stranac izbjegavati
izvršenje obveze napuštanja države,

– okolnosti koje ukazuju da će stranac činiti druge
nezakonitosti,

–
ponašanje u Centru,

–
osiguranje smještaja i skrbi,

–
ponuđena sredstva osiguranja izvršenja obveze napuštanja države.

Članak
64.

Strancu
kojem se određuje privremeni ostanak izdaje se isprava s fotografijom,
pravokutnog oblika i pisana na hrvatskom jeziku, propisana na Obrascu 11, te
sadrži tekst: Isprava o privremenom ostanku, broj isprave, fotografiju, potpis
stranca, ime i prezime, spol, datum, mjesto i državu rođenja, državljanstvo,
boravište i adresu stanovanja te područje ograničenja kretanja stranca, naznaku
da nije dokaz o identitetu, izdavatelja, datum izdavanja i rok važnosti.

Stranac
je dužan nositi ispravu o privremenom ostanku.

Članak
65.

Strancu
na privremenom ostanku može se na njegov oprav­dan zahtjev odobriti da se kreće
izvan područja u kojem mu je ograničeno kretanje.

Suglasnost za odobrenje dragovoljnog napuštanja
države daje Ministarstvo unutarnjih poslova.

Članak 66.

Smatrat će se da je stranac na privremenom ostanku
napustio boravište ako je bez odobrenja nadležnog tijela neopravdano napustio
područje na kojem mu je ograničeno kretanje ili ako se u određenom roku iz
neopravdanog razloga osobno ne prijavi u policijsku postaju.

Članak 67.

Prisilno udaljenje stranca koji je na privremenom
ostanku duže od 6 mjeseci, nadležno tijelo će strancu najaviti najmanje 15 dana
ranije.

Članak 68.

Privremeni ostanak poništava nadležno tijelo na čijem
se području zatekne stranca, uz suglasnost Ministarstva unutarnjih poslova.

 Strancu kojem
se poništava privremeni ostanak oduzima se isprava o privremenom ostanku i
smješta se u Centar.

5.
OSIGURANJE TROŠKOVA BORAVKA I PRISILNOG UDALJENJA

Članak
69.

Troškovi prisilnog udaljenja obuhvaćaju:

– troškove dovođenja do granice države u koju se
stranac udaljava i druge troškove dovođenja u svezi s prisilnim udalje­njem
(npr. policijska pratnja, gorivo)

– troškove boravka u Centru,

– troškove pribavljanja putne i druge isprave, putnih
karata i troškove tranzita,

– ostale troškove koji nastanu u svezi s osiguranjem
i provođenjem prisilnog udaljenja. (npr. liječenje, posebna skrb).

Troškove prisilnog udaljenja naplaćuje nadležno
tijelo koje ga provodi, neposredno iz oduzetih novčanih sredstava stranca i
jamčevine, a ostatak se neutrošenih novčanih sredstava vraća.

Troškovi prisilnog udaljenja stranca koji nema
novčanih sred­stava, naplaćuju se od:

– prijevoznika koji ga je dovezao u državu, ako
stranac prilikom ulaska u državu nije ispunjavao uvjete iz članka. 3. Zakona o
strancima,

– organizatora turističkog i poslovnog putovanja koji
mu je pružio usluge,

– poslodavca koji ga je zaposlio bez odgovarajućeg
odobrenja,

– osobe koja se obvezala da će snositi troškove
stranca za vrijeme njegovog boravka u državi.

Potvrda o privremenom oduzimanju novčanih sredstava
zbog naplate troškova prisilnog udaljenja, propisana je na Obrascu 9.

Tijelo koje provodi prisilno udaljenje izrađuje
obračun troškova prisilnog udaljenja, propisan na Obrascu 10, koji dostav­lja
financijskoj službi Ministarstva.

O troškovima iz stavka 1. ovog članka ministar
unutarnjih poslova donosi rješenje.

Članak
70.

Od
stranca koji podnosi zahtjev za izdavanje vize zatražit će se da priloži
pozivno pismo osobe kod koje stranac dolazi u posjet.

Pozivno
pismo iz stavka 1. ovog članka sadrži:

–
osobne podatke o pozivatelju,

–
osobne podatke o strancu koji dolazi u državu,

– svrhu
dolaska,

–
razdoblje boravka,

–
adresu na kojoj će stranac stanovati,

– izjavu pozivatelja da će snositi sve troškove
stranca, uključujući troškove uzdržavanja, smještaja, liječenja i eventualnog
prisilnog udaljenja iz Republike Hrvatske,

– potpis pozivatelja ovjeren kod javnog bilježnika u
Republici Hrvatskoj ili ako je pozivatelj pravna osoba, potpis osobe ovlaštene
za zastupanje, ovjeren službenim pečatom,

– mjesto i datum sastavljanja pozivnog pisma.

Pozivno pismo fizičke osobe mora sadržavati, osim
podataka iz stavka 2. ovog članka, i izjavu o suglasnosti pozivatelja, koja
prema članku 178. stavak 1. Ovršnog zakona ima učinak rješenja o ovrsi.
Navedenom izjavom pozivatelj daje suglasnost o zapljeni 1/3 njegovih novčanih
primanja koje ostvaruje kod poslodavca odnosno iz mirovine, da se navedeni
novčani iznos isplati neposredno Ministarstvu, da se trajanje suglasnosti
proteže na ne­određeno vrijeme odnosno do potpunog namirenja tražbine
Ministarstva, te da se suglasnost ne može opozvati prije namirenja.

Ukoliko je pozivatelj pravna osoba, može se zatražiti
da prav­na osoba u korist Ministarstva izda bianco zadužnicu ovjerenu kod
javnog bilježnika u Republici Hrvatskoj, a stranac da priloži dokaz o njezinoj
predaji.

Od pravne osobe koja obavlja djelatnost organizacije
tu­ristič­kih putovanja u Republici Hrvatskoj ili pružanja usluge smještaja
strancima, također se može zatražiti da u korist Ministarstva izda bianco
zadužnicu ovjerenu kod javnog bilježnika u Republici Hrvatskoj.

Odluku
o primjeni stavaka 4. i 5. ovog članka te o iznosu na koji se izdaje bianco
zadužnica donosi Ministarstvo.

Članak
71.

Iznimno
od članka 70. ovog Pravilnika, od stranca koji podnosi zahtjev za izdavanje
vize može se zatražiti da priloži dokaz o uplaćenoj jamčevini i pisanu izjavu
jamca o osiguranju troškova koji bi mogli nastati tijekom boravka stranca u
državi i koji bi, zbog toga što je stranac ostao bez sredstava za uzdržavanje
za boravak u državi i za napuštanje države, pali na teret državnog proračuna.

Odluku
o primjeni stavka 1. ovog članka donosi Ministarstvo.

Prilikom
određivanja visine jamčevine, treba uzeti u obzir troškove pribavljanja putne i
druge isprave, putne karte, tranzita i druge troškove do kojih bi moglo doći do
napuštanja države, kao i sigurnosne okolnosti na strani stranca i imovinske
prilike jamca.

Članak
72.

Pisana
izjava iz članka 71. stavka 1. ovog Pravilnika sadrži:

–
osobne podatke o jamcu,

–
osobne podatke o strancu koji dolazi u državu,

– iznos
jamčevine i broj računa,

– izjavu da se jamčevina uplaćuje zbog osiguranja
troškova iz članka 71. stavka 1. ovog Pravilnika i vrijeme osiguranja,

– suglasnost da nadležno tijelo može tijekom vremena
osiguranja neposredno koristiti jamčevine za naplaćivanje osiguranih troškova,

– potpis jamca ovjeren kod javnog bilježnika u
Republici Hrvatskoj,

– mjesto i datum sastavljanja izjave.

Jamac može biti fizička ili pravna osoba koja u
Republici Hrvatskoj ima regulirani status i stranac koji dolazi u državu.

Članak 73.

Isplata jamčevine obavlja se na temelju odobrenja za
isplatu jamčevine u koju je otisnut izlazni štambilj.

Odobrenje iz stavka 1. ovoga članka stranac koji
namjerava napustiti državu može zatražiti kod nadležnog tijela prema mjestu
svog boravišta u državi, prije isteka vize.

Odobrenje iz stavka 1. ovoga članka sadrži:

– podatke o nadležnom tijelu,

– osobne podatke o strancu i jamcu,

– broj računa za isplatu i novčani iznos,

– vrijeme i granični prijelaz preko kojeg će stranac
napustiti državu,

– napomenu da odobrenje važi za isplatu nakon ovjere
izlaznim štambiljem.

Policijski službenik za graničnu kontrolu će strancu
koji napušta državu otisnuti izlazni štambilj, osim u putnoj ispravi, i
odobrenju iz stavka 1. ovoga članka.

Primjerak odobrenja iz stavka 1. ovoga članka
dostavlja se nadležnom tijelu koje ga je izdalo, koje ga dostavlja jamcu.

Jamac je dužan podići jamčevinu u roku od 15 dana od
dostave odobrenja iz stavka 1. ovoga članka.

6.
EVIDENCIJE

Članak 74.

Nadležno tijelo vodi evidenciju o:

1. izdanim putnim ispravama za stranca,

2. produženim vizama,

3. izgubljenim, nestalim ili ukradenim putnim i
drugim ispravama,

4. oduzetim i privremeno zadržanim putnim ispravama.

Članak 75.

Tijelo nadležno za kontrolu prelaska državne granice
vodi evidenciju o:

1. izdanim vizama,

2. izdanim graničnim propusnicama,

3. skraćenim i poništenim vizama,

4. mjerama poduzetim prema strancima.

Članak 76.

Evidencije iz članka 74. i 75. ovog Pravilnika vode
se na informacijskom sustavu Ministarstva.

Evidencije iz stavka 1. ovog članka vode se i u
registru odnosno u kartoteci.

Iznimno,
na graničnim prijelazima gdje nema tehničkih uvjeta za vođenje evidencija
sukladno stavku 1. ovog članka, evidencije iz članka 75. ovog Pravilnika se
vode kao posebna knjiga koja mora biti ovjerena, prošivena, a njezine stranice
označene brojevima.

Evidencije iz članka 75. ovog Pravilnika vodit će se
na način propisan stavkom 2. ovog članka sve dok za takvim načinom vođenja postoji
potreba i zaključivat će se na kraju kalendarske godine na stranici ispod
posljednjeg upisanog stranca ili nakon što se njezine sve stranice popune.

Članak 77.

Evidencija o izdanim putnim ispravama za stranca
sadrži:

– ime i prezime stranca,

– datum, mjesto i državu rođenja,

– državljanstvo,

– vrstu boravka,

– datum i mjesto ulaska u Republiku Hrvatsku,

– način utvrđivanja identiteta,

– datum izdavanja, vrstu, broj i rok važenja izdane
putne isprave.

Članak 78.

Evidencija o produženim vizama sadrži:

– ime i prezime stranca

– datum, mjesto i državu rođenja,

– državljanstvo,

– vrstu, broj, datum izdavanja i rok važenja putne
isprave,

– razlog produženja vize,

– serijski broj i datum izdavanja vize te rok
važenja.

Članak 79.

Evidencija o izgubljenim, nestalim ili ukradenim
putnim i drugim ispravama sadrži:

– ime i prezime stranca,

– datum, mjesto i državu rođenja,

– državljanstvo,

– razlog boravka,

– datum podnošenja prijave,

– vrstu te po mogućnosti broj nestale putne isprave,

– način utvrđivanja identiteta,

– broj i datum izdavanja potvrde o prijavi nestanka
isprave.

Članak 80.

Evidencija o oduzetim i privremeno zadržanim putnim
ispravama sadrži:

– ime i prezime stranca,

– datum, mjesto i državu rođenja,

– državljanstvo,

– vrstu, broj, datum, mjesto izdavanja i rok važenja
putne isprave,

– datum i razlog oduzimanja odnosno privremenog
zadrža­vanja,

– broj i datum izdavanja potvrde o oduzimanju odnosno
privremenom zadržavanju.

Članak 81.

Evidencija o izdanim vizama sadrži:

– ime i prezime stranca,

– datum, mjesto i državu rođenja,

– državljanstvo,

– datum i mjesto ulaska u Republiku Hrvatsku,

– serijski broj, vrstu putne isprave, broj, datum
izdavanja i rok njezina važenja,

– vrstu i serijski broj izdane vize, svrhu izdavanja,
datum izdavanja vize i rok njezina važenja.

Članak 82.

Evidencija o izdanim graničnim propusnicama sadrži:

– ime i prezime stranca,

– datum, mjesto i državu rođenja,

– državljanstvo,

– datum i mjesto ulaska u Republiku Hrvatsku,

– vrstu, broj, datum izdavanja i rok važenja javne
isprave na osnovi koje je izdana granična propusnica,

– datum izdavanja i rok važenja granične propusnice.

Članak 83.

Evidencija o skraćenim i poništenim vizama sadrži
sljedeće podatke:

– ime i prezime stranca,

– datum, mjesto i državu rođenja,

– državljanstvo,

– broj vize čije je rok važenja skraćen odnosno broj
po­ništene vize,

– diplomatsku misiju odnosno konzularni ured gdje je
izdana viza,

– razlog skraćivanja odnosno poništavanja.

Članak 84.

Nadležno tijelo vodi evidencije o mjerama poduzetim
prema strancima, koje sadrže sljedeće podatke:

– ime i prezime,

– datum i mjesto rođenja,

– ime roditelja,

– državljanstvo,

– vrstu, broj, vrijeme i mjesto izdavanja putne
isprave,

– status i druge osobne podatke o strancu iz članka
31. i 32. Pravilnika o statusu stranaca u Republici Hrvatskoj,

– redni broj, vrijeme, razlog i vrstu mjere,

– tijelo koje ju je poduzelo,

– izdane isprave i druge podatke koji označavaju
bitne okolnosti u svezi poduzimanja mjere.

7. PRIJELAZNE
I ZAVRŠNE ODREDBE

Članak 85.

Obrasci 1., 2., 3., 4., 5., 6., 7., 8., 9., 10. i 11.
tiskani su uz ovaj Pravilnik i njegov su sastavni dio.

Cijenu
obrazaca iz stavka 1. ovog članka određuje rješenjem ministar unutarnjih
poslova.

Članak
86.

Danom stupanja
na snagu ovog Pravilnika prestaju važiti odredbe Pravilnika o načinu izdavanja
isprava i viza strancima te o obrascima tih isprava i viza (»Narodne novine«,
broj: 54/91, 4/97), osim odredaba koje se odnose na izbjeglice.

Članak
87.

Ovaj
Pravilnik stupa na snagu danom objave u »Narodnim novinama«, a primjenjuje se
od 1. siječnja 2004. godine.

Broj:
511-01-52-73122/2-03
Zagreb, 18. prosinca 2003.

Ministar
**Šime Lučin,** v. r.

if !supportEmptyParas endif

if !supportEmptyParas endif

[OBRAZAC 1](dodatni/376045.pdf)
ZAHTJEV ZA IZDAVANJE-PRODUŽENJE PUTNE ISPRAVE ZA STRANCA

if !supportEmptyParas endif

[OBRAZAC 2](dodatni/376046.pdf)
PUTNA ISPRAVA

if !supportEmptyParas endif

[OBRAZAC 3](dodatni/376047.pdf)
PUTNI LIST ZA STRANCA

if !supportEmptyParas endif

[OBRAZAC 4](dodatni/376048.pdf)
ZAHTJEV ZA VIZU

if !supportEmptyParas endif

[OBRAZAC 5](dodatni/376049.pdf)
VIZA

if !supportEmptyParas endif

[OBRAZAC 6](dodatni/376050.htm)
GRANIČNA PROPUSNICA

if !supportEmptyParas endif

[OBRAZAC 7](dodatni/376051.pdf)
ZAPOVIJED O VRAĆANJU

if !supportEmptyParas endif

[OBRAZAC 8](dodatni/376052.htm)
OBRAZAC NALJEPNICE

if !supportEmptyParas endif

[OBRAZAC 9](dodatni/379377.htm)
POTVRDA O PRIVREMENOM ODUZIMANJU NOVČANIH SREDSTAVA STRANCA

if !supportEmptyParas endif

[OBRAZAC 10](dodatni/379378.htm)
OBRAČUN TROŠKOVA PRISILNOG UDALJENJA STRANCA

if !supportEmptyParas endif

[OBRAZAC 11](dodatni/379379.htm)
ISPRAVA O PRIVREMENOM OSTANKU

Pravilnik, NN 202/2003-3215
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)